Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 368/13/8811	Trebišov, 9.1.2014
EEČ : 2-69-8-2014

U Z N E S E N I E

Trestná vec:	obvinená XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Ako štatutárny orgán spoločnosti XXXXX, za obdobie január 2012 až september 2012 a december 2012 zadržala a neodviedla splatné dávky nemocenského, starobného, invalidného poistenia a poistenia v nezamestnanosti, ktoré zrazila zamestnancom zo mzdy vo výške 9,4 % z vymeriavacieho základu, a to za mesiac január  2012  sumu  vo   výške 484,95 €, za február 2012 sumu vo výške 486,78 €, za marec  2012  sumu  vo  výške  413,67 €, za apríl 2012 sumu vo výške 345,68 €, za máj 2012 sumu vo výške 306,26 €, za jún 2012 sumu vo výške 304,73 €, za júl 2012 sumu  vo   výške   306,07 €,  za  august  2012   sumu   vo   výške   160,81 €,  za september 2012 sumu vo výške 191,55 € a za december 2012 sumu vo výške 315,69 €, čím takto zadržala a neodviedla poistné v prospech XXXXX XXXXX v celkovom rozsahu 3.316,19 €,

lebo zanikla trestnosť činu

Odôvodnenie:
	Uznesením vyšetrovateľa OR PZ, OKP, OEK XXXXX  sp. zn. ORP-223/OEK-TV-2013 z 22.11.2013 bolo vznesené obvinenie XXXXX za zločin neodvedenia dane a poistného podľa § 277 ods. 1, ods. 2 písm. b Tr. zákona, na tom skutkovom základe, ako je to uvedené vo výrokovej časti tohto uznesenia. 

	V procesnom postavení obvinenej XXXXX pri svojom výsluchu dňa 04.12.2013 uviedla,  že   dňa   02.12.2013   bola   spoločnosťou  XXXXX v pokladni XXXXX XXXXX uhradená dlžná čiastka v celkovej výške 3.316,19  €  za  poistné  za  obdobie   mesiacov   január   2012   až september 2012 a december 2012. Ďalej uviedla, že ona mala stále snahu predmetný dlh uhradiť, no spoločnosť mala finančné problémy. 

	Svedok poškodený XXXXX, poverený k zastupovaniu XXXXX XXXXX, vo svojej výpovedi dňa 09.12.2013 uviedol, že obvinená XXXXX, ako konateľka spoločnosti XXXXX, dňa 02.12.2013 v pokladni XXXXX, XXXXX   XXXXX   uhradila v plnej výške, t. j. 3.316,19 € nedoplatok na poistnom za zamestnancov za obdobie od januára 2012 do septembra 2012 a za december 2012.  

	Súčasťou vyšetrovacieho spisu je aj príjmový doklad, preukazujúci úhradu dlžného poistného obvinenou, nachádzajúci sa na č. l. 136 vyšetrovacieho spisu, podľa ktorého obvinená uhradila dlžné poistné vo výške 3.316,19 €, v prospech poškodeného XXXXX XXXXX dňa 02.12.2013. 

 	V rámci vyšetrovania bol okrem iných úkonov vyhotovený aj znalecký posudok znalca z odboru ekonómia a manažment, odvetvie účtovníctvo a daňovníctvo č. 148/2013,  zo   záverov   ktorého   vyplýva,  že  spoločnosť XXXXX zrazila z miezd svojich zamestnancov za predmetné obdobie poistné v celkovej výške 3.316,19 €, ktoré neodviedla XXXXX, pričom mala v dňoch splatnosti poistného dostatok finančných prostriedkov na plnú úhradu daného neodvedeného poistného. 

	Podľa § 215 ods. 1 písm. h Tr. poriadku prokurátor zastaví trestné stíhanie, ak zanikla trestnosť činu. 

	Podľa § 86 ods. 1 písm. e Tr. zák. trestnosť trestného činu zaniká, ak ide o trestný čin neodvedenia dane a poistného podľa § 277 Tr. zák., ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

	Podľa § 86 ods. 2 Tr. zák. bolo preukázané, že obv. XXXXX nebola za obdobný čin v predchádzajúcich dvadsiatich štyroch mesiacoch postihnutá a taktiež nebolo trestné stíhanie voči nej za obdobný čin v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa § 86 ods. 1 Tr. zák.

	Vzhľadom na vyššie uvedené skutočnosti, najmä tú, že obvinená uhradila dlžné poistné poškodenej strane, tak ako to uvádza § 86 ods. 1 písm. e Tr. zák., bolo potrebné rozhodnúť tak, ako je to uvedené vo výroku tohto uznesenia a trestné stíhanie proti obv. XXXXX zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Prokopovič
prokurátor